Winter in haar wese - INK - INK Winter in haar wese - INK
Titel: Winter in haar wese
Datum gepubliseer: 7 Junie 2019 Aantal woorde: 93 58 Kere gelees ♥1
Buite knoop die winter
haar purpergroue kamerjas
aan die uitgebreide blouheid
van die Bolandhemel vas;
sy strek dit wyd en syd, van hoek tot kant
sy stort water oor die land
wat eens so bitter dors was.
Sy trek die berge toe vir dae lank
as belofte dat die wingerde
altyd weer sal rank.
Maar soms loop sy poedelkaal
(sy maak of dit nie koud is nie).
En haar son en maan en sterre
ken die taal
om stories oor oneindigheid en lig
uit die dieper donker te verhaal.